ग्राम वीरा में लगा हेल्थ शिविर, 763 मरीजों का किया गया परीक्षण
शिवपुरी|महावीर इंटरनेशनल केंद्र शिवपुरी द्वारा रविवार को एक नि:शुल्क स्वास्थ्य शिविर का आयोजन ग्राम वीरा में किया गया। शिविर का शुभारंभ ग्राम के सरपंच बलवीर राय द्वारा दीप प्रज्वलित कर किया गया। इसके पश्चात महावीर इंटरनेशनल की विशेष प्रार्थना डॉ. एमके बांझल द्वारा कराई गई। संस्था अध्यक्ष इंजीनियर. जीसी जैन द्वारा सभी चिकित्सकों एवं अतिथियों का स्वागत किया गया। इसके पश्चात पांच विशेषज्ञ डॉक्टरों द्वारा मरीजों का परीक्षण कर नि:शुल्क दवाएं भी वितरित की गईं। इस शिविर में न सिर्फ एलोपैथिक बल्कि आयुर्वेदिक दवाओं का भी वितरण किया गया। डॉ. इंद्रा जैन स्त्री रोग विशेषज्ञ, डॉ. पीडी शर्मा, डॉ. एमके बांझल, डॉ. मुकेश माथुर, डॉ. आरके सिंह ने इस शिविर में शिरकत कर अपनी सेवाएं ग्रामीणों को प्रदान कीं। दवा वितरण हेतु बृज राय, श्री कुर्रेशी एवं गजेंद्र राय ने अपनी सेवाएं प्रदान कीं। शिविर में कुल 763 मरीजों का परीक्षण किया गया जिसमें 210 महिलाएं, 413 पुरुष एवं 140 बच्चे शामिल हैं। दो गंभीर मरीजों को जिला चिकित्सालय भी शिविर के दौरान पहुंचाया गया। इस अवसर पर महावीर इंटरनेशनल के संभागीय मंत्री गिरनार कुमार जैन, उपाध्यक्ष एमके बांझल, राजकुमार जैन, संजय जैन, एनके जैन आदि उपस्थित रहे। पुलिस अधीक्षक द्वारा भी डकैत समस्या को लेकर इस शिविर को पुलिस सुरक्षा मुहैया कराई गई।
hin_Deva hin_Deva